Komisjoni määrus (EMÜ) nr 1785/93,

30. juuni 1993,

tekstiilisektoris kasutatavate põllumajanduslike ümberarvestuskursside rakendusjuhtude kohta

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 28. detsembri 1992. aasta määrust (EMÜ) nr 3813/92 ühises põllumajanduspoliitikas kohaldatavate arvestusühiku ja ümberarvestuskursside kohta, [1] eriti selle artikli 6 lõiget 2,

ning arvestades, et:

nõukogu 24. aprilli 1972. aasta määruses (EMÜ) nr 845/72 (milles sätestatakse erimeetmed siidiusside kasvatamise edendamiseks, [2] viimati muudetud määrusega (EMÜ) nr 2059/92 [3]) kehtestatud toetust antakse siidiussimunade kastide puhul, milles usside kasvatamine on edukalt lõpetatud; seepärast võib majanduslikku eesmärki keskmiselt käsitada täidetuna iga majandusaasta 1. augustil; kõnealust kuupäeva võib seepärast käsitada siidiusside puhul antava toetuse suhtes kohaldatava põllumajandusliku ümberarvestuskursi rakendusjuhuna;

komisjoni 3. aprilli 1975. aasta määruses (EMÜ) nr 876/75 (milles määratletakse abi andmise tingimused lina, kanepi ja siidiusside puhul), [4] komisjoni 14. mai 1986. aasta määruses (EMÜ) nr 1426/86 (millega määratakse kindlaks lina- ja kanepikiu puhul antava eraladustusabi rakendusjuht) [5] ja komisjoni 3. mai 1989. aasta määruse (EMÜ) nr 1201/89 (milles sätestatakse puuvilla toetussüsteemi rakenduseeskirjad, [6] viimati muudetud määrusega (EMÜ) nr 2328/92 [7]) artiklis 15 määratakse kindlaks põllumajandusliku ümberarvestuskursi rakendusjuhud selliste kriteeriumite ja õigusnormide põhjal, mida on määrusega (EMÜ) nr 3813/92 kehtestatud uue põllumajanduse valuutakorra kontekstis oluliselt muudetud; komisjoni 30. aprilli 1993. aasta määruses (EMÜ) nr 1068/93 (põllumajanduslike ümberarvestuskursside kindlaksmääramise ja kohaldamise üksikasjalike eeskirjade kohta) [8] kehtestatakse uute sätete põhjal põllumajanduslike ümberarvestuskursside rakendusjuhud, eriti need, mida kohaldatakse kõnealuste summade suhtes;

määruse (EMÜ) nr 1068/93 artikli 10 lõigetes 1 ja 2 sätestatakse, et miinimumhinda ja puuvilla puhul antavat toetust käsitlevad need rakendusjuhud, mis on tegelikult täpsustatud määruse (EMÜ) nr 1201/89 artiklis 15; on asjakohane anda võimalus määrata toetust käsitlevad põllumajanduslikud ümberarvestuskursid eelnevalt kindlaks;

määruse (EMÜ) nr 1068/93 artikli 11 lõikega 1 nähakse ette majandusaasta alguses kehtiva põllumajandusliku ümberarvestuskursi kohaldamine lina ja kanepi hektaritoetuse suhtes; kõnealuse määruse artikli 10 lõikes 3 sätestatakse, et lina- ja kanepikiu eraladustusabi rakendusjuht on igat asjaomast partiid käsitleva lepingu täitmise esimene päev; seepärast võib määrused (EMÜ) nr 876/75 ja (EMÜ) nr 1426/86 kehtetuks tunnistada;

käesoleva määrusega ettenähtud meetmed on kooskõlas lina- ja kanepituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Siidiusside puhul antava toetuse rakendusjuht loetakse toimunuks asjaomase majandusaasta 1. augustil.

Artikkel 2

Määruse (EMÜ) nr 1201/89 artiklile 15 lisatakse järgmine lõik:

"Toetuse põllumajandusliku ümberarvestuskursi võib komisjoni määruse (EMÜ) nr 1068/93 [9] artiklites 13–17 nimetatud tingimustel eelnevalt kindlaks määrata."

Artikkel 3

Käesolevaga tühistatakse määrused (EMÜ) nr 876/75 ja (EMÜ) nr 1426/86.

Artikkel 4

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1993/94. majandusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 30. juuni 1993

Komisjoni nimel

komisjoni liige

René Steichen

[1] EÜT L 387, 31.12.1992, lk 1.

[2] EÜT L 100, 27.4.1972, lk 1.

[3] EÜT L 215, 30.7.1992, lk 19.

[4] EÜT L 84, 4.4.1975, lk 33.

[5] EÜT L 129, 15.5.1986, lk 20.

[6] EÜT L 123, 4.5.1989, lk 23.

[7] EÜT L 223, 8.8.1992, lk 15.

[8] EÜT L 108, 1.5.1993, lk 106.

[9] EÜT L 108, 1.5.1993, lk 106.

--------------------------------------------------